**การพัฒนาทักษะผู้ประกอบการของผู้เรียนผ่านการเรียนรู้โดยชุมชนเป็นฐาน**

**ศันสนีย์ จันทร์อานุภาพ**

**คณะมนุษยศาสตร์และสังคมศาสตร์ มหาวิทยาลัยทักษิณ**

**E-mail: csansanee@tsu.ac.th**

**บทคัดย่อ**

บทความนี้เป็นการวิจัยในชั้นเรียน มีวัตถุประสงค์เพื่อประเมินผลทักษะผู้ประกอบการของผู้เรียนภายหลังจากที่ได้ผ่านการเรียนรู้โดยชุมชนเป็นฐาน กลุ่มตัวอย่างคือ นักศึกษาระดับปริญญาตรี มหาวิทยาลัยทักษิณ ซึ่งลงทะเบียนเรียนรายวิชา สัมมนาการประกอบการชุมชน ในปีการศึกษา 2566 จำนวน 50 คน การพัฒนาทักษะผู้ประกอบการของผู้เรียนในการวิจัยนี้มี 4 ขั้นตอนตามวงจรของการวิจัยเชิงปฏิบัติการ ได้แก่ 1. การวางแผน 2. การปฏิบัติ 3. การสังเกตผล และ 4. การสะท้อนผล ระยะเวลาดำเนินงาน 6 เดือน (พฤษภาคม – ตุลาคม 2566) การวัดและประเมินผลทักษะผู้ประกอบการของผู้เรียน ใช้แบบประเมินสมรรถนะ ทำการประเมินภายหลังเสร็จสิ้นการจัดการเรียนรู้โดยชุมชนเป็นฐาน ผลการวิจัยพบว่า 1. ด้านคุณลักษณะของผู้ประกอบการของผู้เรียนอยู่ในระดับ ดี (ค่าคะแนนเฉลี่ย 3.65 จากคะแนนเต็ม 5) 2. ด้านความรู้ของผู้เรียนเกี่ยวกับทักษะผู้ประกอบการอยู่ในระดับ ดี (ค่าคะแนนเฉลี่ย 12.52 จากคะแนนเต็ม 20) และ 3. ด้านทักษะผู้ประกอบการของผู้เรียนอยู่ในระดับ ดี (ค่าคะแนนเฉลี่ย 23.20 จากคะแนนเต็ม 30) ผลการวิจัยสะท้อนให้เห็นว่า การเรียนรู้โดยชุมชนเป็นฐานสามารถนำมาใช้เป็นเครื่องมือเพื่อการพัฒนาทักษะผู้ประกอบการของผู้เรียนได้

**คำสำคัญ**: ทักษะผู้ประกอบการ, การเรียนรู้โดยชุมชนเป็นฐาน, นักศึกษาระดับปริญญาตรี

**Developing Entrepreneurial Skills through Community-based Learning**

**Sansanee Chanarnupap**

**Faculty of Humanities and Social Sciences Thaksin University**

**E-mail: csansanee@tsu.ac.th**

**Abstract**

This classroom action research article aimed to develop entrepreneurial skills of undergraduate students by means of community-based learning. The sample group was a total of 50 senior students in Community Administration and Development Program Thaksin University. They enrolled in a subject named Seminar on Community Enterprise in the academic year 2023. The community-based learning of entrepreneurial skills development was adhered to the action research spiral which was comprised of 4 stages: 1. plan 2. act 3. observe, and 4. reflect. Duration of the study was 6 months (May - October 2023). The measurement and evaluation of the entrepreneurial skill development was done at the end of the process, by using competency assessment forms. The results exhibited that the student’s capability for all three dimensions was at good level. The average scores for entrepreneurial attribute, knowledge, and skill were 3.65 (from the full score of 5), 12.52 (from the full score of 20), and 23.20 (from the full score of 30), respectively. Our research results illustrated that community-based learning could be used to develop students for higher learning and entrepreneurial competency. Concerning experiential learning, community-based learning could be proposed as a tool for entrepreneurship education.

**Keywords**: Entrepreneurial skill, Community-based learning, Graduate student

**บทนำ**

ทักษะผู้ประกอบการ (Entrepreneurial skills) เป็นทักษะที่จำเป็นในศตวรรษที่ 21 สำหรับการเตรียมพร้อมเยาวชนสู่การประกอบอาชีพในอนาคต ทักษะผู้ประกอบการจะทำให้เยาวชนรู้จักคิด วิเคราะห์ สังเคราะห์อย่างเป็นระบบ ช่วยให้ค้นพบองค์ความรู้ใหม่ๆ สามารถแก้ปัญหาที่กำลังเผชิญได้ ท้ายที่สุด จะช่วยผลักดันให้ยุทธศาสตร์ชาติด้านการเสริมสร้างศักยภาพทรัพยากรมนุษย์และการเพิ่มความสามารถในการแข่งขัน รวมถึงการปรับรูปแบบธุรกิจเพื่อให้มีความสอดคล้องกับความต้องการของตลาด สามารถบรรลุเป้าหมายได้ ทักษะผู้ประกอบการสามารถเริ่มปลูกฝังให้แก่ผู้เรียนตั้งแต่ในวัยเด็ก จะช่วยให้เด็กมีพัฒนาการในหลายทักษะ อาทิ การคิดเชิงวิพากษ์ (Critical thinking) ความสามารถในการแก้ปัญหาอย่างสร้างสรรค์ (Creative problem-solving) และเกิดกรอบความคิดแบบพัฒนาได้ (Growth mindset) เหล่านี้ล้วนส่งเสริมให้เด็กมีความแข็งแกร่งและประสบความสำเร็จในวันข้างหน้า (Bell, R., & Bell, H., 2020) ทักษะผู้ประกอบการมีความซับซ้อน ประกอบด้วยทักษะหลายอย่างร่วมกัน อาทิ ทักษะด้านการให้เหตุผล ด้านอารมณ์และความรู้สึก ไม่ว่าจะประกอบไปด้วยทักษะย่อยอะไรบ้าง แต่หากทักษะย่อยเหล่านั้น มีส่วนในการผลักดันให้เกิดนวัตกรรมหรือเกิดการสร้างคุณค่า ก็อาจถือได้ว่าเป็นหนึ่งในทักษะผู้ประกอบการ จากการรวบรวมข้อมูลจากงานวิจัยหลายฉบับ ทักษะผู้ประกอบการอาจประกอบด้วยทักษะ ได้แก่ 1) ความสามารถในการกำหนดเป้าหมาย 2) ความคิดสร้างสรรค์ 3) การริเริ่มทำสิ่งใหม่ 4) การกล้ายอมรับความเสี่ยง 5) ความมุ่งมั่นพยายาม 6) ความเป็นผู้นำ 7) ความสามารถในการสื่อสาร 8) ความสามารถในการแก้ไขปัญหา 9) ความสามารถในการทำงานเป็นทีม 10) ความสามารถในการเรียนรู้ และ 11) ความสามารถในการจัดการเวลา (Leon, R. D, 2017) ขณะที่ งานวิจัยของ Blesia et al. (2021) ซึ่งมุ่งสร้างโมเดลเพื่อพัฒนาทักษะผู้ประกอบการแก่ผู้เรียนในระดับอุดมศึกษาของประเทศอินโดนีเซีย ประเมินทักษะผู้ประกอบการของผู้เรียนจากคุณลักษณะ 13 ประการ ดังนี้ 1) ความสามารถในการเริ่มดำเนินการ 2) การมองเห็น/แสวงหาโอกาส 3) ความมุ่งมั่นพยายาม 4) ความสามารถในการค้นหาข้อมูล 5) ความสามารถในการทำงานให้บรรลุผล 6) ความรับผิดชอบต่องานที่ได้รับมอบหมาย 7) การกำหนดเป้าหมายอย่างมีประสิทธิภาพ 8) ความสามารถในการจัดทำแผนกลยุทธ์ 9) ความสามารถในการแก้ปัญหา 10) ความมั่นใจในตนเอง 11) ความสามารถในการโน้มน้าวใจ 12) ทักษะในการเป็นผู้นำ และ 13) ความแน่วแน่เด็ดเดี่ยว สมรรถนะการเป็นผู้ประกอบการ อาจถูกจัดแบ่งออกได้เป็น 5 กลุ่ม ได้แก่ 1) สมรรถนะทั่วไปของการเป็นผู้ประกอบการ 2) สมรรถนะที่เชื่อมโยงกับด้านการบริหารจัดการ 3) สมรรถนะที่เชื่อมโยงกับความเป็นผู้ประกอบการ 4) สมรรถนะด้านการสร้างคุณค่า และ 5) การตระหนักรู้ในวิถีทางการดำเนินชีวิตของผู้ประกอบการ อย่างไรก็ตาม ทักษะย่อยที่สอดคล้องกับสมรรถนะการเป็นผู้ประกอบการทั้ง 5 ด้านดังกล่าว ส่วนใหญ่เป็นทักษะที่ได้มีการเสนอไว้โดยนักวิจัยท่านอื่น ๆ เช่น การมองปัญหาเป็นโอกาส ความรับผิดชอบ การยอมรับความเสี่ยง การริเริ่มทำสิ่งใหม่ จะมีบางทักษะที่แตกต่างออกไป เช่น ความสามารถในการพัฒนาแผนธุรกิจ ความสามารถในการระบุผู้มีส่วนได้ส่วนเสีย ความสามารถด้านการวางแผนการเงิน ความเข้าใจถึงข้อดีและข้อเสียของการเป็นผู้ประกอบการและการเป็นลูกจ้าง เป็นต้น (Salun et al., 2021) ในประเทศไทยมีการตื่นตัวในเรื่องการจัดการศึกษาเพื่อพัฒนาความเป็นผู้ประกอบการ (Entrepreneurship education) ทั้งระดับอุดมศึกษา มัธยมศึกษา อาชีวศึกษา การศึกษานอกระบบและการศึกษาตามอัธยาศัย เพื่อเป็นเครื่องมือช่วยขับเคลื่อนเศรษฐกิจของประเทศตามยุทธศาสตร์ประเทศไทย 4.0 งานวิจัยที่เกี่ยวข้องอาทิเช่น วรวุฒิ พันธาภา และ จิระเสกข์ ตรีเมธสุนทร (2565) ศึกษาความเป็นผู้ประกอบการของนักศึกษาสถาบันอุดมศึกษาเอกชน ในเขตกรุงเทพมหานคร โดยใช้การวิจัยเชิงสำรวจ ขนาดกลุ่มตัวอย่าง 390 คน พบว่า นักศึกษาระดับปริญญาตรีชั้นปีที่ 4 คณะบริหารธุรกิจ สถาบันอุดมศึกษาเอกชน ในเขตกรุงเทพมหานคร มีความรู้ความสามารถที่ได้รับจากการศึกษาเกี่ยวกับการเป็นผู้ประกอบการในภาพรวมอยู่ในระดับมาก ขณะที่ ธนกร ลิ้มศรัณย์ และคณะ (2561) ศึกษาความพร้อมของนักศึกษาในระดับอุดมศึกษาต่อการเป็นผู้ประกอบการ โดยใช้การวิจัยเชิงสำรวจ กลุ่มตัวอย่างเป็นนักศึกษาสหกิจศึกษาของมหาวิทยาลัยเอกชนจำนวน 816 คน พบว่า ความถนัดและความสามารถในการเป็นผู้ประกอบการมีความสัมพันธ์กับความตั้งใจในการเป็นผู้ประกอบการของนักศึกษา นอกจากนี้ ยังมีงานวิจัยส่วนหนึ่งที่มุ่งเน้นการพัฒนาผู้สอนให้มีศักยภาพในการสร้างทักษะการประกอบการแก่ผู้เรียน เนื่องจากเชื่อว่าหากบุคลากรทางการศึกษาได้รับการพัฒนาศักยภาพด้านความเป็นผู้ประกอบการแล้ว จะช่วยหนุนเสริมให้ผู้เรียนมีทักษะความเป็นผู้ประกอบการที่ดีได้ (สุดฉกาด สุดแก้ว, 2563; วรรณี รัตนเลิศ, 2561)

มหาวิทยาลัยทักษิณได้ก้าวสู่การจัดการศึกษาแบบมุ่งเน้นผลลัพธ์การเรียนรู้และการจัดการเรียนรู้แบบใช้สมรรถนะเป็นฐาน พัฒนาทักษะด้านต่าง ๆ เพื่อสร้างบัณฑิตที่มีความสามารถและทักษะที่ใช้ได้จริงในศตวรรษที่ 21 มหาวิทยาลัยทักษิณกำหนดให้ทักษะผู้ประกอบการและนวัตกรรมเป็นผลลัพธ์การเรียนรู้ของหลักสูตร (Program Learning Outcome) ทุกหลักสูตร สำหรับรายวิชาสัมมนาการประกอบการชุมชน 3(2-2-5) หน่วยกิต เป็นวิชาเอกเลือกของหลักสูตรศิลปศาสตรบัณฑิตสาขาวิชาการบริหารและพัฒนาชุมชน หลักสูตรระบุผลลัพธ์การเรียนรู้ของรายวิชา (Course Learning Outcome) โดยกำหนดให้ผู้เรียนแสดงออกถึงความเป็นผู้ประกอบการและทักษะผู้ประกอบการ มีทักษะเชิงปฏิบัติในการพัฒนาการประกอบการชุมชน สามารถออกแบบผลิตภัณฑ์และตราสินค้าเพื่อสร้างมูลค่าเพิ่ม รวมไปถึงขยายโอกาสทางธุรกิจ

เพื่อให้ผู้เรียนสามารถบรรลุผลลัพธ์การเรียนรู้ดังกล่าว ผู้สอนแสวงหาความร่วมมือกับชุมชนที่สนใจให้ผู้เรียนเข้ามามีส่วนร่วมในการพัฒนาการประกอบการ มีการประชุมวางแผนร่วมกัน ก่อนที่จะนำแผนไปสู่การจัดการเรียนรู้ให้กับผู้เรียน ผู้สอนใช้เวลาบรรยายในชั้นเรียนก่อน จำนวน 30 ชั่วโมง หลังจากนั้นจึงจัดการเรียนรู้โดยชุมชนเป็นฐาน จำนวน 30 ชั่วโมง ซึ่งผู้เรียนอาจใช้เวลานอกชั้นเรียนเพิ่มเติมได้ ผู้สอนจัดการเรียนรู้โดยชุมชนเป็นฐานในรายวิชาสัมมนาการประกอบการชุมชนมาตั้งแต่ปีการศึกษา 2563 โดยทำบันทึกความร่วมมือกับองค์การบริหารส่วนตำบลพะตง อำเภอหาดใหญ่ จังหวัดสงขลา เป็นเวลา 3 ปี เพื่อให้ผู้เรียนมีโอกาสทำงานร่วมกับกลุ่มกาแฟบ้านควนขี้แรดซึ่งตั้งอยู่หมู่ที่ 6 ตำบลพะตง ผู้สอนเลือกกลุ่มกาแฟบ้านควนขี้แรดเป็นพื้นที่ศึกษาให้กับผู้เรียน เนื่องจากกลุ่มเพิ่งได้รับการจัดตั้งขึ้นจากการรวบรวมเกษตรกรผู้ปลูกกาแฟในพื้นที่ จึงเปิดใจกว้างให้ผู้เรียนเข้ามามีส่วนร่วมในการพัฒนาการประกอบการของกลุ่ม

ปีที่ 1 (2563) ผู้สอนนำผู้เรียนลงพื้นที่ศึกษาภาคสนามเพื่อถอดบทเรียนวิถีการปลูกและผลิตกาแฟสารของกลุ่มกาแฟบ้านควนขี้แรด จากนั้นจึงแบ่งกลุ่มผู้เรียนเป็นกลุ่มย่อย มอบหมายให้แต่ละกลุ่มพัฒนาผลิตภัณฑ์ต้นแบบจากกาแฟสารของกลุ่มกาแฟบ้านควนขี้แรด พร้อมออกแบบตราสินค้า บรรจุภัณฑ์ และเรื่องเล่าผลิตภัณฑ์ แล้วนำผลการดำเนินงานมาสัมมนาแลกเปลี่ยนเรียนรู้ในชั้นเรียนในสัปดาห์สุดท้ายของการเรียนการสอน กลุ่มกาแฟบ้านควนขี้แรดมีส่วนร่วมในการประเมินผลงานของผู้เรียน ผู้เรียนสะท้อนว่า กิจกรรมสร้างประโยชน์ให้กับชุมชน กลุ่มกาแฟบ้านควนขี้แรดได้ผลิตภัณฑ์ใหม่ ทั้งกาแฟคั่วเมล็ด กาแพคั่วบด และกาแฟดริป ผู้เรียนใช้ความรู้ ทักษะ ความคิดสร้างสรรค์เพื่อให้ชุมชนสามารถนำผลงานไปใช้ประโยชน์ได้จริง แต่ตัวของผู้เรียนเองอาจจะยังไม่ได้แสดงออกถึงความเป็นผู้ประกอบการเท่าที่ควร

ปีที่ 2 (2564) ผู้สอนปรับการเรียนรู้โดยชุมชนเป็นฐานเป็น 3 โมเดล เพื่อให้ผู้เรียนได้แสดงออกถึงความเป็นผู้ประกอบการมากขึ้น ผู้เรียนสามารถแบ่งกลุ่มและเลือกโมเดลที่สนใจ โมเดลที่ 1 ผู้เรียนใช้กาแฟบ้านควนขี้แรด พัฒนาสินค้าแบรนด์ของตนเอง และนำสินค้านั้นไปทดสอบตลาดผ่านช่องทางออนไลน์ โมเดลนี้เหมาะกับผู้เรียนที่สนใจการค้าออนไลน์ โมเดลที่ 2 ผู้เรียนออกแบบเมนูเครื่องดื่มจากกาแฟบ้านควนขี้แรด เสนอให้ร้านกาแฟเป็นผู้ผลิตและจำหน่าย โดยผู้เรียนทำงานร่วมกับร้านกาแฟ โมเดลนี้เหมาะกับผู้เรียนส่วนใหญ่ที่ชอบดื่มกาแฟในชีวิตประจำวัน โมเดลที่ 3 ผู้เรียนหาทำเลและเวลาที่เหมาะเปิดแผงชงกาแฟสดขายเองโดยใช้กาแฟบ้านควนขี้แรด โมเดลนี้เหมาะกับผู้เรียนที่สนใจธุรกิจร้านกาแฟ ทั้งนี้ ผู้เรียนแต่ละกลุ่มจะต้องนำเสนอแผนธุรกิจในชั้นเรียน ผู้สอนให้ข้อมูลป้อนกลับ จากนั้นจึงนำแผนไปปฏิบัติ ผู้สอนร่วมกับนักพัฒนาชุมชน องค์การบริหารส่วนตำบลพะตง นิเทศและติดตามความก้าวหน้าของผู้เรียน วินิจฉัยปัญหาและให้ความช่วยเหลืออย่างเหมาะสมและทันท่วงที ผู้เรียนนำผลการดำเนินงานมาสัมมนาแลกเปลี่ยนเรียนรู้ในชั้นเรียนในสัปดาห์สุดท้าย ผลที่ได้พบว่า ผู้เรียนสามารถแสดงออกถึงความเป็นผู้ประกอบการและทักษะผู้ประกอบการ มีทักษะเชิงปฏิบัติในการพัฒนาการประกอบการ สามารถออกแบบผลิตภัณฑ์และตราสินค้าเพื่อสร้างมูลค่าเพิ่ม รวมไปถึงขยายโอกาสทางธุรกิจ กิจกรรมนี้ยังทำให้ผู้เรียนมีรายได้ขณะศึกษา และกลุ่มกาแฟบ้านควนขี้แรดมียอดจำหน่ายสินค้าเพิ่มขึ้น 3 เท่า

ปีที่ 3 (2565) เพื่อให้การประกอบการชุมชนมีการพัฒนาอย่างยั่งยืน องค์การบริหารส่วนตำบลพะตงจึงต้องการให้ผู้เรียนถ่ายทอดทักษะผู้ประกอบการแก่กลุ่มกาแฟบ้านควนขี้แรดและชาวบ้านที่สนใจ ผู้เรียนจึงได้ออกแบบการอบรมเชิงปฏิบัติการ (Workshop) เลือกวิธีการถ่ายทอดที่เหมาะสมกับศักยภาพชาวบ้าน ครอบคลุมเนื้อหาที่เชื่อว่าน่าจะช่วยให้กลุ่มและชาวบ้านสามารถพึ่งตนเองได้มากขึ้นในการพัฒนาการประกอบการชุมชน คือ (ก) ทักษะการเล่าเรื่องผลิตภัณฑ์ (ข) ทักษะการสื่อสารการตลาดผ่านสื่อสังคมออนไลน์ (ค) ทักษะการวางแผนธุรกิจอย่างง่าย และ (ง) เทคนิคการชงกาแฟสด เวลาที่ใช้อบรมไม่เกิน 8 ชั่วโมง ผู้เรียนจับสลากเลือกหมู่บ้าน แล้วจึงจัดอบรมเชิงปฏิบัติการให้กับชาวบ้านที่สนใจในหมู่บ้านนั้น ๆ องค์การบริหารส่วนตำบลพะตงจัดงาน “กาแฟพะตงไปด้วยกันไปได้ไกล” เพื่อให้ผู้เข้ารับการอบรมของแต่ละหมู่บ้านได้สาธิตการชงกาแฟชุมชนและนำเสนอเครื่องดื่มกาแฟชุมชนจากการออกแบบสร้างสรรค์ของตนเอง ก่อนปิดงาน องค์การบริหารส่วนตำบลพะตงได้มอบเกียรติบัตรและของที่ระลึกให้กับผู้เรียน

เมื่อครบ 3 ปี ผู้สอน องค์การบริหารส่วนตำบลพะตง กลุ่มกาแฟบ้านควนขี้แรด และตัวแทนผู้เรียน ได้ถอดบทเรียนร่วมกัน พบว่า การจัดการเรียนรู้โดยใช้ชุมชนเป็นฐานเป็นรูปแบบการจัดการเรียนการสอนที่เน้นให้ผู้เรียนได้เกิดการเรียนรู้จากการได้ปฏิบัติงานจากสถานการณ์จริงของชุมชน ประเด็นที่น่าสนใจซึ่งผู้สอนตั้งใจนำมาใช้เป็นแนวทางในการพัฒนาการจัดการเรียนรู้ คือ การเปิดโอกาสให้ผู้เรียนเลือกพื้นที่ศึกษาและค้นหาโจทย์สำหรับการพัฒนาเอง เนื่องจากแต่ละท้องถิ่นจะมีภูมิหลัง บริบท ศักยภาพ ปัญหาและความต้องการที่ไม่เหมือนกัน การพัฒนาที่ประสบความสำเร็จในพื้นที่หนึ่ง ไม่ได้รับประกันความสำเร็จในพื้นที่อื่น ฉะนั้น หากเปิดโอกาสให้ผู้เรียนได้ออกแบบกิจกรรมการเรียนรู้ร่วมกับชุมชน ในลักษณะร่วมคิด ร่วมตัดสินใจ ร่วมปฏิบัติการ และร่วมประเมินผล ตามหลักการบริหารและพัฒนาชุมชนที่ไม่มีสูตรสำเร็จ (เดช พุ่มคชา, 17 สิงหาคม 2566) จะช่วยส่งเสริมการเรียนรู้ของผู้เรียน และยังจะก่อให้เกิดผลกระทบเชิงบวกต่อการพัฒนาชุมชนด้วย

ในปีการศึกษา 2566 รายวิชาสัมมนาการประกอบการชุมชน ผู้สอนจึงไม่ได้กำหนดพื้นที่ศึกษาให้กับผู้เรียน แต่ให้ผู้เรียนเลือกพื้นที่ศึกษาเอง และไม่ได้กำหนดโมเดลการเรียนรู้ให้กับผู้เรียน แต่ให้ผู้เรียนใช้ความรู้ตามหลักวิชาเพื่อแก้โจทย์การพัฒนาการประกอบการชุมชนแต่ละกรณีศึกษาเอง แล้วนำผลการดำเนินงานของผู้เรียนแต่ละกลุ่มย่อยมาสัมมนาแลกเปลี่ยนเรียนรู้ในชั้นเรียน ผู้เรียนเป็นนักศึกษาปริญญาตรี ชั้นปีที่ 4 สาขาวิชาการบริหารและพัฒนาชุมชน จำนวน 50 คน ด้วยเหตุนี้ ผู้สอนจึงมีความประสงค์ที่จะวัดและประเมินผลทักษะผู้ประกอบการของผู้เรียน หลังจากที่ผ่านการเรียนรู้โดยชุมชนเป็นฐานที่ผู้เรียนออกแบบกิจกรรมเองร่วมกับชุมชน ผลที่ได้จากการศึกษามีประโยชน์ต่อการพัฒนาวิธีการจัดการเรียนรู้เพื่อการพัฒนาทักษะผู้ประกอบการของผู้เรียนสาขาวิชาการบริหารและพัฒนาชุมชน

**วัตถุประสงค์ของการวิจัย**

บทความนี้เป็นการวิจัยในชั้นเรียน มีวัตถุประสงค์เพื่อประเมินผลทักษะผู้ประกอบการของผู้เรียนภายหลังจากที่ได้ผ่านการเรียนรู้โดยชุมชนเป็นฐาน

**วิธีดำเนินการวิจัย**

1. **ประชากรและกลุ่มตัวอย่าง**

รายวิชาสัมมนาการประกอบการชุมชน 3(2-2-5) หน่วยกิต เป็นวิชาเอกเลือกของหลักสูตรศิลปศาสตรบัณฑิตสาขาวิชาการบริหารและพัฒนาชุมชน มหาวิทยาลัยทักษิณ ในปีการศึกษา 2566 หลักสูตรมีจำนวนผู้เรียนรวม 213 คน เป็นนักศึกษาชั้นปีที่ 4 จำนวน 50 คน ทั้งหมด (หญิง 41 คน ชาย 9 คน) ลงทะเบียนเรียนรายวิชาสัมมนาการประกอบการชุมชนเป็นวิชาเอกเลือก เงื่อนไขของการลงทะเบียนเรียนรายวิชานี้คือ ผู้เรียนจะต้องผ่านบุรพวิชาคือ รายวิชาการประกอบการชุมชน 3(2-2-5) หน่วยกิต ก่อน

1. **ขั้นตอนการดำเนินงาน**

การพัฒนาทักษะผู้ประกอบการของผู้เรียนผ่านการเรียนรู้โดยชุมชนเป็นฐาน ใช้วงจรการวิจัยเชิงปฏิบัติการ (Action research spiral) ของ Kemmis & McTaggart (2007) ซึ่งมี 4 ขั้นตอนดังนี้ (1) การวางแผน - Plan ผู้สอนแบ่งผู้เรียนออกเป็นกลุ่มย่อยจำนวน 5 กลุ่ม ๆ ละ 10 คน ผู้เรียนแต่ละกลุ่มเลือกชุมชนและกลุ่มเป้าหมายเป็นพื้นที่ศึกษาด้วยตนเอง ซึ่งผู้เรียนส่วนใหญ่นิยมเลือกชุมชนและกลุ่มเป้าหมายที่สามารถเข้าถึงได้ง่าย ทำการศึกษาประวัติความเป็นมาและพัฒนาการของกลุ่มเป้าหมาย วิเคราะห์ปัญหาและความต้องการของกลุ่มเป้าหมาย แล้วนำมาตั้งเป็นโจทย์ในการพัฒนาการประกอบการ ผู้เรียนใช้กระบวนการมีส่วนร่วม ผนวกกลุ่มเป้าหมายและภาคีเครือข่ายที่เกี่ยวข้องมีส่วนร่วมในการจัดทำแผนพัฒนาการประกอบการชุมชน นำเสนอแผนในชั้นเรียนก่อน เมื่อผู้เรียนได้รับข้อมูลป้อนกลับจากผู้สอนแล้วจึงนำแผนไปสู่การปฏิบัติ (2) การดำเนินงานตามแผน - Act ผู้เรียนฝึกการทำงานร่วมกับชุมชน กลุ่มเป้าหมาย และภาคีเครือข่ายที่เกี่ยวข้อง ฝึกบริหารคนและงบประมาณ เรียนรู้การประยุกต์ใช้หลักวิชาและเทคโนโลยีที่เหมาะสม ตลอดจนแก้ไขปัญหาที่เกิดขึ้น โดยมีผู้สอนและผู้นำชุมชนคอยกำกับดูแลการทำงานและประเมินความก้าวหน้าของผู้เรียน นิเทศ วินิจฉัยปัญหาของผู้เรียนและให้ความช่วยเหลืออย่างเหมาะสมและทันเวลา ส่วนใหญ่ผู้เรียนจะขออนุญาตปรับแผนเมื่อต้องเผชิญกับข้อจำกัดบางประการที่หลีกเลี่ยงไม่ได้ ซึ่งผู้สอนอนุญาตให้ปรับแผนได้ โดยพิจารณาแนวทางใหม่ให้มีความเหมาะสมมากขึ้น (3) การสังเกตผล – Observe ผู้เรียนเก็บรวบรวมข้อมูลเพื่อประเมินผลลัพธ์ที่เกิดขึ้น นำเสนอผลการดำเนินงานในชั้นเรียนเพื่อแลกเปลี่ยนเรียนรู้ระหว่างกลุ่ม ผู้สอนให้ข้อมูลป้อนกลับแก่ผู้เรียน (4) การสะท้อนผล – Reflection ผู้เรียนนำเสนอผลการดำเนินงานต่อชุมชนและกลุ่มเป้าหมาย โดยชุมชนและกลุ่มเป้าหมายมีส่วนร่วมในการอภิปรายผลและเสนอแนวทางในการปรับปรุงแผนการดำเนินงาน (Re - planning) ด้วยกระบวนการนี้ทำให้เกิดการเรียนรู้ระหว่างผู้เรียนกับผู้เรียน และผู้เรียนกับชุมชน ผู้เรียนมีประสบการณ์ในการทำงานร่วมกับชุมชนและภาคีเครือข่ายที่เกี่ยวข้อง

ตัวอย่างการเรียนรู้โดยชุมชนเป็นฐานซึ่งผู้เรียนออกแบบกิจกรรมการเรียนรู้เองร่วมกับชุมชน

กรณีศึกษาบ้านคูน้ำรอบ หมู่ที่ 9 ตำบลนาทับ อำเภอจะนะ จังหวัดสงขลา ชุมชนแห่งนี้มีการจัดตั้งกลุ่มวิสาหกิจชุมชนคูน้ำรอบร่วมใจ เมื่อปี พ.ศ. 2561 ทำการแปรรูผลผลิตทางการเกษตรและประมง เป็นสินค้าชุมชน ผู้เรียนได้ศึกษาประวัติความเป็นมาและพัฒนาการของกลุ่ม วิเคราะห์ปัญหาและความต้องการของกลุ่ม พบว่า กะปิบ้านคูน้ำรอบ เป็นสินค้าที่มีอัตลักษณ์ ชาวประมงจะใช้สวิงในการจับกุ้งเคย แทนการรุนกุ้ง การใช้สวิงทำให้ง่ายต่อการแยกสิ่งแปลกปลอมออก เช่น ดิน เศษใบไม้ แมลง ฯลฯ ทำให้กะปิสะอาด เมื่อได้กุ้งเคยมาแล้ว จะนำมาล้างและตากแดดจนแห้งสนิท ก่อนนำไปหมักและตำด้วยครกโดยใช้แรงงานคน (คล้ายการตำข้าว) ไม่ใช้เครื่องจักร ไม่มีการปรุงรส เติมเกลือหรือผงชูรส เป็นกะปิกุ้งเคย 100% ลูกค้าส่วนใหญ่เป็นกลุ่มแม่บ้านและร้านอาหารในพื้นที่ กลุ่มวิสาหกิจชุมชนคูน้ำรอบร่วมใจต้องการพัฒนาผลิตภัณฑ์จากกะปิ สำหรับผู้บริโภคกลุ่มเป้าหมายใหม่ เพื่อการขยายตลาด ผู้เรียนจึงนำมาตั้งเป็นโจทย์สำหรับพัฒนาการประกอบการของกลุ่ม ผลลัพธ์ที่ได้คือ “ผลิตภัณฑ์กะปิผงทรงเครื่อง” สำหรับโรยข้าวสวยหรือข้าวต้ม เพิ่มรสชาติให้กับอาหาร คล้ายผงโรยข้าวญี่ปุ่น เป็นผลิตภัณฑ์ร่วมสมัยที่มุ่งขยายกลุ่มลูกค้าสู่กลุ่มวัยรุ่นและวัยทำงาน ที่ปกติไม่ค่อยได้ซื้อกะปิสำหรับปรุงอาหาร ผู้เรียนและกลุ่มวิสาหกิจชุมชนคูน้ำรอบร่วมใจได้ช่วยกันทดลองสูตรผงโรยข้าว โดยเลือกใช้ส่วนผสมซึ่งเป็นที่นิยมของผู้บริโภคกลุ่มเป้าหมาย เช่น สาหร่ายอบกรอบ แล้วนำผลิตภัณฑ์ไปทดสอบตลาดกับผู้บริโภคกลุ่มเป้าหมาย เก็บข้อมูลเพื่อนำมาพัฒนาผลิตภัณฑ์ต้นแบบ ปัจจุบันกลุ่มวิสาหกิจชุมชนคูน้ำรอบร่วมใจสามารถผลิตและจำหน่ายผลิตภัณฑ์กะปิผงทรงเครื่องเป็นสินค้าของกลุ่ม ขยายฐานลูกค้า และเพิ่มรายได้ให้กับกลุ่ม

กรณีศึกษาวิสาหกิจชุมชนกลุ่มข้าวทุ่งรวงทอง ตำบลปากรอ อำเภอสิงหนคร จังหวัดสงขลา ได้รับการจัดตั้งขึ้นเพื่อส่งเสริมการปลูกข้าววิถีธรรมชาติ ลดการใช้สารเคมี โดยกลุ่มรับซื้อข้าวเปลือกจากเกษตรกรสมาชิกในราคาสูงกว่าราคาตลาด นำมาผ่านการอบไล่ความชื้น การสี และการคัดกรองสิ่งแปลกปลอม ก่อนจะนำใส่บรรจุภัณฑ์เพื่อจัดจำหน่าย ผลิตภัณฑ์สำคัญของกลุ่มคือ ข้าวสังข์หยดปลอดสารเคมี ทั้งนี้ ในการสีข้าวสังข์หยดแต่ละครั้งจะได้รำข้าวเป็นของเหลือจำนวนมาก ทางกลุ่มจึงต้องการเพิ่มมูลค่ารำข้าว ผู้เรียนจึงนำมาตั้งเป็นโจทย์สำหรับพัฒนาการประกอบการชุมชน ผลลัพธ์ที่ได้คือ “ผลิตภัณฑ์ชารำข้าวสังข์หยด” ทำจากรำข้าวสังข์หยดปลอดสารเคมีผสมกับดอกไม้แห้งและสมุนไพรบางชนิด ซึ่งผู้เรียนร่วมกับกลุ่มข้าวทุ่งรวงทองช่วยกันทดลองสูตร เมื่อนำผลิตภัณฑ์ไปทดสอบตลาดกับผู้บริโภคพบว่า ชามีกลิ่น รสชาติ และคุณค่าที่ผู้บริโภคยอมรับ การพัฒนาผลิตภัณฑ์ชารำข้าวสังข์หยดมีประโยชน์ต่อกลุ่มวิสาหกิจข้าวทุ่งรวงทอง ดังนี้ 1. เป็นผลิตภัณฑ์ใหม่สำหรับกลุ่มเป้าหมายใหม่ 2. เป็นผลิตภัณฑ์ที่ใช้ส่งเสริมการขายผลิตภัณฑ์ข้าวของกลุ่ม โดยใช้ชารำข้าวเป็นของสมนาคุณลูกค้า 3. การสาธิตการผลิตชาและชงชากลายเป็นกิจกรรมรับรองพิธีการของศูนย์การเรียนรู้กลุ่มข้าวทุ่งรวงทอง

**ผลการวิจัย**

การวัดและประเมินผลทักษะผู้ประกอบการของผู้เรียน ใช้แบบประเมินสมรรถนะ โดยทำการประเมินภายหลังเสร็จสิ้นกระบวนการ (Summative assessment) ตามวงจรการวิจัยเชิงปฏิบัติการ แบบประเมินสมรรถนะได้จาการทบทวนงานวิจัยและวรรณกรรมที่เกี่ยวข้อง ซึ่งผู้สอนประยุกต์จากโครงการวิจัยเรื่อง การพัฒนาทักษะผู้ประกอบการที่ขับเคลื่อนโดยนวัตกรรมของนักเรียนกลุ่มเปราะบางในจังหวัดปัตตานี (ศันสนีย์ จันทร์อานุภาพ และคณะ, 2565) มุ่งประเมินผลสมรรถนะของผู้เรียนใน 3 ด้าน ได้แก่ 1. ด้านคุณลักษณะ 2. ด้านความรู้ และ 3. ด้านทักษะ แบบประเมินผ่านการทดสอบเบื้องต้น และได้รับการตรวจสอบความเที่ยงตรง (Validity) จากผู้ทรงคุณวุฒิจำนวน 3 ท่าน ค่าดัชนีความสอดคล้องระหว่างข้อคำถามกับวัตถุประสงค์ (Index of Item – Objective Congruence หรือ IOC) มีค่าเท่ากับ 1 ผลการประเมินมีรายละเอียดดังนี้

1. **ด้านคุณลักษณะ**

แบบประเมินคุณลักษณะของผู้ประกอบการ ให้ผู้เรียนให้คะแนนตนเองตามรายการคุณลักษณะของผู้ประกอบการ มีจำนวนรวม 18 ข้อ แบ่งเป็น 5 ด้าน ได้แก่ (1) ด้านความเป็นนวัตกร มี 4 ข้อคือ 1.1 คิดหรือลองกระทำสิ่งต่าง ๆ ที่แตกต่างไปจากเดิม ชอบลองอะไรใหม่ๆ 1.2 เป็นนักสร้างผลงานที่มีคุณค่า สามารถใช้ประโยชน์ได้จริง 1.3 มีความคิดริเริ่มสร้างสรรค์ ตรงกับเป้าหมายและวัตถุประสงค์ที่กำหนดไว้ 1.4 เป็นคนค่อนข้างตกยุค ไม่ทันการเปลี่ยนแปลงของโลกสมัยใหม่ (2) ด้านความเป็นตัวของตัวเอง มี 4 ข้อคือ 2.1 มีความเชื่อมั่นในความสามารถของตนเองที่จะแก้ไขปัญหาแม้ต้องเผชิญอุปสรรค 2.2 ไม่ชอบทำงานคนเดียวต้องมีเพื่อนทำงานด้วยอยู่เสมอ 2.3 สามารถตัดสินใจเองได้แม้ในภาวะที่มีแรงกดดันหรือมีข้อจำกัด 2.4 มีความรับผิดชอบต่อสิ่งที่เกิดจากการตัดสินใจ/การกระทำของตนเอง (3) ด้านความกล้าเสี่ยง มี 3 ข้อคือ 3.1 เป็นคนกลัวที่จะต้องตัดสินใจด้วยตนเอง 3.2 เป็นคนกล้าทำในสิ่งที่ไม่เคยทำมาก่อน 3.3 เป็นคนไม่กลัวความล้มเหลว มีความเชื่อมั่นในตนเองและในงานที่ทำ (4) ด้านเรียนรู้และพัฒนาตนเอง มี 3 ข้อคือ 4.1 มีความกระหายที่จะเรียนรู้สิ่งใหม่ๆ เสมอ 4.2 มีความพยายามที่จะปรับปรุงเปลี่ยนแปลงตนเองให้ดีขึ้นอยู่เสมอ 4.3 ไม่ชอบให้ใครมาตำหนิ วิจารณ์หรือแนะนำ (5) ด้านมุ่งมั่นในความสำเร็จ มี 4 ข้อคือ 5.1 ฉันสามารถกำหนดชะตาชีวิตของตัวเองได้ 5.2 ในอนาคตฉันต้องพึ่งพาตัวเองให้ได้ 5.3 คุณภาพชีวิตของฉันในอนาคตต้องดีกว่าปัจจุบัน 5.4 ในอนาคตฉันต้องเป็นที่พึ่งให้กับครอบครัวได้

แบบประเมินเป็นเครื่องมือวัดแบบมาตราส่วนประมาณค่า (Likert scale) ชนิดประมาณค่าจากค่าน้อยที่สุดถึงค่ามากที่สุด (ข้อความเชิงบวก ค่าน้อยที่สุด = 1, ค่ามากที่สุด = 5 / ข้อความเชิงลบ ค่าน้อยที่สุด = 5, ค่ามากที่สุด = 1) จากนั้น แบ่งกลุ่มค่าคะแนนจากค่าความแตกต่างของผลคะแนนเฉลี่ยที่ได้ เรียงระดับความเข้มข้น (degree) จากน้อยไปมาก (เกณฑ์การวัดผล Mean 1.00-1.80 = ต่ำ, 1.81-2.60 = พอใช้, 2.61-3.40 = ค่อนข้างดี, 3.41-4.20 = ดี, 4.21-5.00 = ดีเยี่ยม)

ผลการประเมินพบว่า คุณลักษณะผู้ประกอบการของผู้เรียนอยู่ในระดับดี (ค่าคะแนนเฉลี่ย 3.65 จากคะแนนเต็ม 5)

1. **ด้านความรู้**

แบบทดสอบความรู้ความเป็นผู้ประกอบการ เป็นแบบปรนัย ชนิด 5 ตัวเลือก จำนวน 20 ข้อ ๆ ละ 1 คะแนน ชุดคำถามในแบบทดสอบความรู้ของนักเรียน ได้แก่ 1) ข้อใดคือความหมายของการศึกษาเพื่อพัฒนาความเป็นผู้ประกอบการ 2) ความสำคัญของการศึกษาเพื่อพัฒนาความเป็นผู้ประกอบการคือข้อใด 3) การศึกษาเพื่อพัฒนาความเป็นผู้ประกอบการ มีลักษณะเด่นอย่างไร 4) E-learning STEAM4INNOVATOR มีจุดประสงค์การเรียนรู้ตรงกับข้อใด 5) การศึกษาเพื่อพัฒนาความเป็นผู้ประกอบการมีกี่ขั้นตอน อะไรบ้าง 6) ขั้นตอนการวางแผน - Plan มีจุดประสงค์การเรียนรู้ตรงกับข้อใด 7) ขั้นตอนการปฏิบัติ - Act มีจุดประสงค์การเรียนรู้ตรงกับข้อใด 8) ขั้นตอนการสังเกตผล - Observe มีจุดประสงค์การเรียนรู้ตรงกับข้อใด 9) ขั้นตอนการสะท้อนผล - Reflect มีจุดประสงค์การเรียนรู้ตรงกับข้อใด 10) คำว่า “การตลาดนำหน้าการผลิต” หมายความว่าอย่างไร 11) ไอเดียที่ควรนำมาพัฒนาเป็นผลิตภัณฑ์ควรมีลักษณะอย่างไร 12) ไอเดียที่สร้างสรรค์ขึ้น ควรตอบโจทย์สิ่งใดเป็นอันดับแรก 13) ข้อใดไม่เกี่ยวข้องกับการพัฒนาแผนธุรกิจ 14) ข้อใดไม่ใช่ลักษณะผลิตภัณฑ์ต้นแบบที่พึงประสงค์ 15) ข้อใดคือข้อควรพิจารณาในการนำผลิตภัณฑ์ต้นแบบไปทดสอบกับผู้บริโภคกลุ่มเป้าหมาย 16) วิธีการใดที่ไม่ควรนำมาใช้ในการสร้างมูลค่าเพิ่มให้กับผลิตภัณฑ์ 17) ข้อใดคือเทคนิคการตั้งราคาขายสินค้าที่เหมาะสม 18) ข้อใดคืออุปสรรคปัญหาที่สำคัญที่สุดของการศึกษาเพื่อพัฒนาความเป็นผู้ประกอบการ 19) ข้อใดกล่าวถูกเกี่ยวกับกระบวนการที่ต้นน้ำ กลางน้ำ และปลายน้ำ ของการประกอบการ 20) ข้อใดก่อให้เกิดคุณค่าเหนือคู่แข่ง หรือความสามารถในการแข่งขัน

ผู้สอนแบ่งกลุ่มค่าคะแนนของผู้เรียนจากค่าความแตกต่างของผลคะแนนเฉลี่ยที่ได้ เรียงระดับความเข้มข้น (degree) จากน้อยไปมาก (เกณฑ์การวัดผล Mean 0.00-3.99 = ต่ำ, 4.00-7.99 = พอใช้, 8.00-11.99 = ค่อนข้างดี, 12.00-15.99 = ดี, 16.00-20.00 = ดีเยี่ยม)

ผลการประเมินพบว่า ระดับความรู้ของผู้เรียนอยู่ในระดับดี (ค่าคะแนนเฉลี่ย 12.52 จากคะแนนเต็ม 20)

1. **ด้านทักษะ**

ผู้สอนทำหน้าที่เป็นผู้ประเมินผู้เรียนเป็นรายบุคคล รายการประเมิน (Checklist) ประกอบด้วยทักษะ 10 รายการ ได้แก่ 1. สามารถระบุความต้องการของกลุ่มเป้าหมายได้ ด้แก่ อคือ บบงร่วมกับชุมชนายเคย แทนการรุนกุ้ง จึงทำให้ะหม2. สามารถออกแบบและคัดเลือกไอเดีย เพื่อแก้ปัญหาของกลุ่มเป้าหมายได้ 3. สามารถพัฒนาต้นแบบของผลิตภัณฑ์ที่ตอบโจทย์ความต้องการของกลุ่มเป้าหมายได้ 4. สามารถระบุกลุ่มผู้มีส่วนได้ส่วนเสียของธุรกิจได้ 5. สามารถพัฒนาแผนธุรกิจได้ 6. สามารถสื่อสารเรื่องราวและคุณค่าของผลิตภัณฑ์ได้ 7. มีความคิดริเริ่ม 8. มีความคิดคล่อง 9. มีความคิดยืดหยุ่น และ10. มีความคิดละเอียดลออ เกณฑ์การให้คะแนน (Rubric scoring) แบ่งเป็น 3 ระดับ คือ 1 คะแนน (ทำไม่ค่อยได้), 2 คะแนน (ทำได้ดีบางส่วน แต่ยังไม่ค่อยสมบูรณ์หรือครบถ้วน) และ 3 คะแนน (ทำได้ดี ครบถ้วนหรือเกือบครบถ้วน) จากนั้นจึงแบ่งกลุ่มค่าคะแนนเฉลี่ยจากค่าความแตกต่างของผลคะแนนเฉลี่ยที่ได้ เรียงระดับความเข้มข้น (degree) จากน้อยไปมาก (เกณฑ์การวัดผล Mean 10.00-13.99 = ต่ำ, 14.00-17.99 = พอใช้, 18.00-21.99 = ค่อนข้างดี, 22.00-25.99 = ดี, 26.00-30.00 = ดีเยี่ยม)

ผลการประเมินพบว่า ผู้เรียนมีทักษะอยู่ในระดับดี (ค่าคะแนนเฉลี่ย 23.20 จากคะแนนเต็ม 30)

**สรุปและอภิปรายผลการวิจัย**

**สรุปผล**

บทความนี้เป็นการวิจัยในชั้นเรียน มีวัตถุประสงค์เพื่อประเมินผลทักษะผู้ประกอบการของผู้เรียนภายหลังจากที่ได้ผ่านการเรียนรู้โดยชุมชนเป็นฐาน กลุ่มตัวอย่างคือ นักศึกษาระดับปริญญาตรี มหาวิทยาลัยทักษิณ ซึ่งลงทะเบียนเรียนรายวิชา สัมมนาการประกอบการชุมชน ในปีการศึกษา 2566 จำนวน 50 คน การพัฒนาทักษะผู้ประกอบการของผู้เรียนในการวิจัยนี้มี 4 ขั้นตอนตามวงจรของการวิจัยเชิงปฏิบัติการ ได้แก่ 1. การวางแผน 2. การปฏิบัติ 3. การสังเกตผล และ 4. การสะท้อนผล การวัดและประเมินผลทักษะผู้ประกอบการของผู้เรียน ใช้แบบประเมินสมรรถนะ ทำการประเมินภายหลังเสร็จสิ้นการจัดการเรียนรู้โดยชุมชนเป็นฐาน ผลการวิจัยพบว่า สมรรถนะความเป็นผู้ประกอบการของผู้เรียนอยู่ในระดับดีทั้งสามด้าน ค่าคะแนนเฉลี่ยด้านคุณลักษณะ ความรู้ และทักษะและด้านทักเรียนรัทัก คือ 3.65 (จากคะแนนเต็ม 5), 12.52 (จากคะแนนเต็ม 20) และ 23.20 (จากคะแนนเต็ม 30) ตามลำดับ ผลการวิจัยสะท้อนว่า การเรียนรู้โดยชุมชนเป็นฐานสามารถนำมาใช้เป็นเครื่องมือเพื่อการพัฒนาทักษะผู้ประกอบการของผู้เรียนได้ ในการวิจัยนี้ ผู้เรียนได้แสดงออกถึงความเป็นผู้ประกอบการและทักษะผู้ประกอบการ มีทักษะเชิงปฏิบัติในการพัฒนาการประกอบการชุมชน สามารถออกแบบผลิตภัณฑ์และตราสินค้าเพื่อสร้างมูลค่าเพิ่ม รวมไปถึงขยายโอกาสทางธุรกิจ สอดคล้องตามผลลัพธ์การเรียนรู้ที่คาดหวังของรายวิชา

**อภิปรายผล**

 การจัดการเรียนรู้โดยชุมชนเป็นฐานมุ่งพัฒนาผู้เรียนผ่านกระบวนการคิดแก้ปัญหาอย่างสร้างสรรค์ การแสวงหาความรู้ ทักษะ กระบวนการ และเจตคติ ภายใต้การมีส่วนร่วมระหว่างผู้สอน ผู้เรียน ชุมชน และภาคีเครือข่ายที่เกี่ยวข้อง ในลักษณะของการเป็นหุ้นส่วนการเรียนรู้ และการแลกเปลี่ยนเรียนรู้ร่วมกันอย่างเป็นกัลยาณมิตร การเรียนรู้โดยชุมชนเป็นฐานมีฐานรากมาจากทฤษฎีคอนสตรัคติวิสต์ (Constructivist Theory) โดยมีเงื่อนไขการเรียนรู้ คือ การเรียนรู้เป็นกระบวนการของบุคคลที่เกิดขึ้นจากการลงมือปฏิบัติ ผ่านการใช้ข้อมูลที่ได้รับมาใหม่ร่วมกับข้อมูลหรือความรู้เดิมที่มีอยู่ มาสร้างความหมายในการเรียนรู้ของตนเอง (วิภาดา พินลา และ วิภาพรรณ พินลา, 2566) การเรียนรู้โดยชุมชนเป็นฐานในการวิจัยนี้เปิดโอกาสให้ผู้เรียนออกแบบกิจกรรมการเรียนรู้ร่วมกับชุมชน ผู้เรียนนำความรู้จากเนื้อหาวิชามาผสมผสานเป็นเรื่องเดียวกัน เพื่อให้เกิดการเรียนรู้แบบองค์รวม โดยผู้สอนและผู้นำชุมชนเป็นผู้เอื้ออำนวยการเรียนรู้ ผู้เรียนเกิดการเรียนรู้จากการศึกษาด้วยตนเอง การสืบเสาะแสวงหาความรู้ การลงภาคสนามในชุมชน การเรียนรู้เชิงประสบการณ์ การแก้ปัญหาจากสถานการณ์จริงที่พบในชุมชน การเรียนรู้แบบโครงงาน และการเรียนรู้แบบกรณีศึกษา เหล่านี้เป็นรูปแบบของการเรียนรู้ผ่านประสบการณ์ที่ทำให้ผู้เรียนเกิดความตระหนักรู้และเชื่อมั่นในศักยภาพของตนเอง เนื่องจากการสะท้อนจนเกิดความเข้าใจชุมชนและปัญหาที่แท้จริง มีทักษะการคิดและการสะท้อนคิดที่เป็นระบบ จนสามารถตั้งคำถามที่นำไปสู่การพัฒนาการเรียนรู้ การวางแผนโครงการ การปฏิบัติโครงการ การสรุปรายงานผล การแก้ปัญหาที่เผชิญได้จริง ทั้งยังเกิดการทำงานเป็นทีม การสื่อสาร การปรับตัว การมีส่วนร่วมทางสังคมอย่างมีวิจารณญาณ การมีจิตสาธารณะและจิตสำนึกรับผิดชอบต่อสังคม หลักสูตรการบริหารและพัฒนาชุมชน มหาวิทยาลัยทักษิณ ได้เล็งเห็นถึงความสำคัญของการจัดการเรียนรู้โดยชุมชนเป็นฐาน จึงกำหนดให้รายวิชาของหลักสูตรไม่น้อยกว่าร้อยละ 25 จัดการเรียนรู้โดยชุมชนเป็นฐาน และให้แต่ละรายวิชาเหล่านั้นมีชั่วโมงจัดการเรียนรู้โดยชุมชนเป็นฐานไม่น้อยกว่า 15 ชั่วโมง ด้วยหวังว่า จะช่วยพัฒนาผู้เรียนให้เกิดสมรรถนะตามผลลัพธ์การเรียนรู้ของหลักสูตร ไม่เพียงทักษะผู้ประกอบการเท่านั้น แต่รวมถึงทักษะด้านการสร้างสรรค์และนวัตกรรมด้วย

**ข้อเสนอแนะ**

 ข้อเสนอแนะการนำผลงานไปใช้ประโยชน์ (1) การจัดการเรียนรู้โดยชุมชนเป็นฐานต้องอาศัยการวางแผนงานที่ดี และการบริหารเวลาที่มีประสิทธิภาพ อย่างไรก็ตาม แผนงานและกรอบเวลาสามารถยืดหยุ่นได้ตามบริบทที่เป็นจริง กล่าวคือ เมื่อต้องเผชิญกับข้อจำกัดบางประการ ผู้เรียนสามารถขอปรับแผนได้โดยพิจารณาแนวทางใหม่ที่มีความเหมาะสมมากขึ้นบแผนได้ ผเวลาาม สอนในรามสามารถทางนวัตกรรม (2) ผู้สอนต้องคอยกำกับดูแลการทำงานและประเมินความก้าวหน้าของผู้เรียน นิเทศ วินิจฉัยปัญหาของผู้เรียนและให้ความช่วยเหลืออย่างเหมาะสมและทันเวลา ด้วยเหตุนี้ ผู้สอนจำเป็นต้องกำหนดขอบเขตเชิงพื้นที่ในขั้นตอนของการเลือกพื้นที่ศึกษา เพื่อให้สามารถดูแลผู้เรียนได้อย่างทั่วถึง (3) การจัดการเรียนรู้โดยชุมชนเป็นฐานให้มีประสิทธิภาพนั้น ผู้สอน (หลักสูตรและสถานศึกษา) จะต้องสร้างความสัมพันธ์อันดีกับชุมชน มีการเชื่อมต่อกับกลุ่ม องค์กรชุมชน และองค์กรปกครองส่วนท้องถิ่น เพื่อการส่งเสริมเกื้อกูลกันและกัน การจัดการเรียนรู้โดยชุมชนเป็นฐานจะยั่งยืนได้ด้วยความร่วมมือของทุกภาคส่วน

**เอกสารอ้างอิง**

เดช พุ่มคชา. (17 สิงหาคม 2566). *การพัฒนาไม่มีสูตรสำเร็จ.* ปาฐกถาพิเศษในงานมหกรรมผลงานวิจัยและนวัตกรรมมหาวิทยาลัยทักษิณ TSU Innovation Fair 2023 : 55 นวัตกรรมเด่นสู่การขับเคลื่อนสังคม ณ หอประชุมเฉลิมพระเกียรติ มหาวิทยาลัยทักษิณ วิทยาเขตพัทลุง เข้าถึงได้ใน https://slow.tsu.ac.th/detail.php?id\_list=1263&aNum=20230824112635.

ธนกร ลิ้มศรัณย์, บุษยา วงษ์ชวลิตกุล, ธีติมา ปิยะศิริศิลป์ และ อังควิภา แนวจําปา. (2561). ความพร้อมของนักศึกษาในระดับอุดมศึกษาต่อการเป็นผู้ประกอบการ. *วารสารวิชาการเซาธ์อีสท์บางกอก (สาขามนุษยศาสตร์และสังคมศาสตร์)*, *4*(2), 27-45.

วรรณี รัตนเลิศ. (2561). *ยุทธศาสตร์การส่งเสริมศักยภาพครูผู้สอนธุรกิจเพื่อหนุนเสริมความเป็นผู้ประกอบการ ของนักเรียนในโรงเรียนสังกัดสำนักงานเขตพื้นที่การศึกษามัธยมศึกษา เขต 16* (รายงานผลการวิจัย). สงขลา: สำนักงานเขตพื้นที่การศึกษามัธยมศึกษา เขต 16.

วรวุฒิ พันธาภา และ จิระเสกข์ ตรีเมธสุนทร. (2565). ความสัมพันธ์ระหว่างความรู้ทัศนคติต่อการเป็นผู้ประกอบการ กับคุณลักษณะความเป็นผู้ประกอบการของนักศึกษาสถาบันอุดมศึกษาเอกชน ในเขตกรุงเทพมหานคร. *วารสารวิชาการเซาธ์อีสท์บางกอก (สาขามนุษยศาสตร์และสังคมศาสตร์)*, *8*(1), 19-34.

วิภาดา พินลา และ วิภาพรรณ พินลา. (2566). ห้องเรียนครูสังคมศึกษากับการจัดการเรียนรู้โดยใช้ชุมชนเป็นฐาน. *วารสารศึกษาศาสตร์ มหาวิทยาลัยทักษิณ*, *23*(2), 1-12.

ศันสนีย์ จันทร์อานุภาพ, นิลุบล นวลจันทร์คง, อรุณรัศมิ์ วณิชชานนท์, รุ่งทิพย์ แซ่แต้, ธัญชนก พูนศิลป์ และนินนาท์ จันทร์สูรย์. (2565). *การพัฒนาทักษะผู้ประกอบการที่ขับเคลื่อนโดยนวัตกรรมของนักเรียนกลุ่มเปราะบางในจังหวัดปัตตานี*. (รายงานการวิจัย). สงขลา: มหาวิทยาลัยทักษิณ.

สุดฉกาด สุดแก้ว. (2563). *การศึกษารูปแบบการเรียนรู้ การสร้างทักษะผู้ประกอบการของกลุ่มครูผู้สอน สำนักงานส่งเสริมการศึกษานอกระบบและตามอัธยาศัย ในประเทศไทย ในบริบทการศึกษานอกระบบ (Non- formal education)* (วิทยานิพนธ์ปริญญามหาบัณฑิต). กรุงเทพฯ: มหาวิทยาลัยมหิดล.

Bell, R., & Bell, H. (2020). Applying educational theory to develop a framework to support the delivery of experiential entrepreneurship education. *Journal of Small Business and Enterprise Development*, *27*(6), 987-1004.

Blesia, J. U., Iek, M., Ratang, W., & Hutajulu, H. (2021). Developing an entrepreneurship model to increase students’ entrepreneurial skills: An action research project in a higher education institution in Indonesia. *Systemic Practice and Action Research, 34*(1), 53-70.

Kemmis, S., & McTaggart, R. (2007). *The Action research planner*. Deakin University, Australia.

Leon, R. D. (2017). Developing entrepreneurial skills. An educational and intercultural perspective. *Journal of Entrepreneurship, Management and Innovation, 13*(4)*,* 97-121.

Salun, M., Zaslavska, K., Vaníčková, R., & Šindelková, K. (2021). Formation of entrepreneurial skills in students in a changing world. *In SHS Web of Conferences (Vol. 90, p. 02009)*. EDP Sciences.